
Az egyiptomi külpolitika útkeresése Morszi és el-Sziszi elnöksége alatt

Kulcsszavak: Egyiptom; Közel-Kelet; külpolitika; Morszi; el-Sziszi
A dolgozat arra a kérdésre keresi a választ, hogy Mohamed Morszi, illetve Abdel Fattah el-Sziszi elnökök milyen módon és mekkora sikerrel próbálták újraalkotni Egyiptom nemzetközi szerepét. Ilyenformán a dolgozat a belső viszonyok és a nemzetközi orientáció összefüggéseit vizsgálja az egyiptomi politikának egy turbulens időszakában.
Ehhez kvalitatív elemzést használ, melynek keretében részletesen kifejtésre kerül a két elnök személyi és politikai háttere, valamint azon belső és külső tényezők, melyek meghatározták az egyiptomi külpolitika környezetét. Tartalmilag a dolgozat két nagyobb részre tagolódik. Míg az elsőben Morszi, addig a másodikban el-Sziszi elnöksége kerül elemzésre. A dolgozat ugyanakkor nem igyekszik valamilyen külső szempontrendszerhez mérni a két elnök politikáját. Csupán annak alapján értékeli tevékenységüket, hogy mennyire voltak képesek saját elképzeléseiket az ország nemzetközi szerepe kapcsán megvalósítani.
A dolgozat arra a következtetésre jut, hogy Egyiptom esetében a belső viszonyok dominanciája figyelhető meg az ország külpolitikája felett. Míg Morszi esetében a régi elit hatalma (ideértve a hadsereget is), addig el-Sziszi esetében az ország gazdasági nehézségei terelték egyfajta kényszerpályára az ország külpolitikáját. A dolgozat továbbá megállapítja, hogy Morszi lazítani igyekezett az ország kapcsolatán annak régi szövetségeseivel, és újak fele nyitni. Ez azonban a belső korlátok következtében nem lehetett több, mint óvatos közeledés. Szintén megállapításra kerül, hogy el-Sziszi kormányzata mind a bel- mind pedig a külpolitikában a stabilitást tartotta elsődleges szempontnak. Külpolitikájában az ország hagyományos partnereivel való viszonynak az ápolása, valamint a térségbeli hatalmi ambíciók egyszerre jelentek meg. Gazdasági problémái azonban továbbra is kiszolgáltatottá tették Egyiptomot a térség más szereplőinek. Végül a dolgozat Morszi elnökségét egyértelmű kudarcként, míg el-Szisziét mérsékelt sikerként értékeli.
A dolgozat saját eredményének tekinthető, hogy egy átfogó, személyközpontú elemzését adja annak, hogy miként befolyásolták Egyiptom belső viszonyai annak külső kapcsolatrendszerét egy politikailag turbulens időszakban. Ezen túlmenően közelmúltbeli példával szolgál a politikusi ágencia lehetőségeire egy közel-keleti országban.



